กรมอนามัย แนะประชาชนทั่วไปสามารถใช้หน้ากากผ้าป้องกันการแพร่ระบาดของโรคโควิด -19 ได้ พร้อมให้ปฏิบัติตน “กินร้อน ช้อนกลาง ล้างมือ”
กรมอนามัย แนะประชาชนทั่วไปสามารถใช้หน้ากากผ้าป้องกันการแพร่ระบาดของโรคโควิด -19 ได้ พร้อมให้ปฏิบัติตน “กินร้อน ช้อนกลาง ล้างมือ” แพทย์หญิง พรรณพิมล วิปุลากร อธิบดีกรมอนามัย กล่าวถึงการป้องกันตนเองจากการติดโรคโควิด -19 สำหรับประชาชนทั่วไป ว่า สิ่งสำคัญคือลดการสัมผัสด้วยการล้างมือบ่อยๆ และหากต้องเข้าไปในแหล่งชุมชนที่มีผู้คนหนาแน่นจะต้องใส่หน้ากากผ้าก็จะสามารถป้องกันโรคได้ ส่วนผู้ที่มีโอกาสติดเชื้อได้ง่ายส่วนใหญ่จะเป็นผู้อยู่ในกลุ่มเสี่ยงที่ใกล้ชิดกับผู้ป่วยโรคโควิด -19 และผู้สูงอายุ สำหรับการป้องกันการแพร่ระบาดของโรคโควิด -19 สำหรับประชาชนทั่วไปสามารถปฏิบัติตน “กินร้อน ช้อนกลาง ล้างมือ” สวมหน้ากากอนามัยแบบผ้าที่สะอาด ผู้ป่วยและผู้ที่มีอาการ ไอ จาม ควรใช้หน้ากากอนามัยทางการแพทย์เพื่อป้องกันการแพร่กระจายเชื้อ ซึ่งการดูแลสุขภาพตัวเองให้แข็งแรงและออกกำลังกายอยู่เสมอ ก็จะสามารถป้องกันการแพร่ระบาดของโรคได้ อธิบดีกรมอนามัย ยังกล่าวถึงการแชร์ข้อมูลในโซเชียลว่า ประเทศอินเดียมีจำนวนผู้ติดเชื้อน้อยมาก เพราะส่วนหนึ่งกินอาหารที่มีเครื่องเทศมาก ว่า ไม่เกี่ยวข้องกัน เช่นเดียวกับฟ้าทะลายโจรสมุนไพรไทย ที่ขณะนี้ยังไม่ได้รับการยืนยันจากการวิจัยว่ารักษาโรคโควิด-19 ได้ แต่สมุนไพรฟ้าทะลายโจรมีการวิจัยพื้นฐานช่วยเรื่องภูมิต้านทาน โดยหลักการแนะนำเดิมสามารถรับประทานฟ้าทะลายโจรสำหรับผู้ที่รู้สึกจะเป็นหวัด